b'\n_START_ARTICLE_\nBuskerud\n_START_SECTION_\nGeografi\n_START_PARAGRAPH_\nFylket strekker seg fra Hemsedalsfjella og Hardangervidda i nordvest til Hurumlandet ved Oslofjorden i s\xc3\xb8r\xc3\xb8st. Store og parallelle dalf\xc3\xb8rer med elver g\xc3\xa5r gjennom fylket, fra s\xc3\xb8rvest Numedal med Numedalsl\xc3\xa5gen, Sigdal med Simoa, Hallingdal med Hallingdalselva og Snarumselva, og \xc3\x85dal med Begnaelva og \xc3\x85dalselva som m\xc3\xb8ter Randselva ved H\xc3\xb8nefoss og danner Storelva, som renner ut i Tyrifjorden (i dag landets femte st\xc3\xb8rste innsj\xc3\xb8 i omfang, men den tredje st\xc3\xb8rste i volum fra naturens side)._NEWLINE_Det er sv\xc3\xa6rt variert natur i fylket, veldyrket lavland, h\xc3\xb8yfjell og store skoger. 7\xe2\x80\x85% av fylket ligger under 150 moh., 41\xe2\x80\x85% ligger 900 moh. eller h\xc3\xb8yere. Fylket har 123 km med kyslinje i s\xc3\xb8r\xc3\xb8st ved Drammens- og Oslofjorden med skog- og landbruksomr\xc3\xa5der. Landskapet hever seg deretter gradvis mot vannskillet i vest og nordvest. De fire markerte dalf\xc3\xb8rene f\xc3\xb8rer nordvestover opp mot h\xc3\xb8yfjellet. Noen fjellomr\xc3\xa5der er mer enn 1000 moh._NEWLINE_Det h\xc3\xb8yeste fjellet i Buskerud er Folarskardnuten (1 933 moh) i Hol kommune. Deler av Hardangervidda nasjonalpark (opprettet 1981) ligger i Buskerud fylke, i Hol og Nore og Uvdal kommuner.\n_START_SECTION_\nGeologi\n_START_PARAGRAPH_\nFylkesstein for Buskerud er drammensgranitt som har stor \xc3\xb8konomisk betydning som bygningsstein. Drammensgranitt ble dannet i permtiden fra st\xc3\xb8rknet magma da Oslofeltet hadde sin utvikling av Osloriften. Den st\xc3\xb8rste innsj\xc3\xb8en i fylket heter Tyrifjorden.\n_START_SECTION_\nKlima\n_START_PARAGRAPH_\nSt\xc3\xb8rstedelen av fylket har innlandsklima, med unntak av Drammen/Hurum regionen som ligger ved kysten og derfor har et noe mildere kystklima.\n_START_SECTION_\nDemografi\n_START_PARAGRAPH_\nDet er store regionale forskjeller i befolkningen. Mer enn halvparten av befolkningen bor langs Drammenselvas dalf\xc3\xb8re i s\xc3\xb8r\xc3\xb8st og utover mot Hurumhalv\xc3\xb8ya. I s\xc3\xb8renden ligger fylkets fire byer, Drammen, Hokksund, H\xc3\xb8nefoss og Kongsberg.\n_START_SECTION_\nUtdannelse\n_START_PARAGRAPH_\nVidereg\xc3\xa5ende oppl\xc3\xa6ring er det st\xc3\xb8rste tjenesteomr\xc3\xa5det innenfor fylkeskommunens ansvarsomr\xc3\xa5de, og opptar mer enn halvparten av fylkeskommunens budsjett. Rundt 9 000 unge og voksne er elever eller l\xc3\xa6rlinger i videreg\xc3\xa5ende oppl\xc3\xa6ring i Buskerud.  Fylkeskommunen har ansvaret for 13 videreg\xc3\xa5ende skoler, en fagskole, Ringerike Folkeh\xc3\xb8gskole og Arbeidsinstituttet Buskerud med fire avdelinger (Drammen, Kongsberg, H\xc3\xb8nefoss og \xc3\x85mot). De st\xc3\xb8rste videreg\xc3\xa5ende skolene er Drammen videreg\xc3\xa5ende skole og \xc3\x85ssiden videreg\xc3\xa5ende skole, begge med over 1 200 elever._NEWLINE_Av h\xc3\xb8yere l\xc3\xa6resteder finnes H\xc3\xb8gskolen i Buskerud og Vestfold med studiesteder i Kongsberg, Drammen og H\xc3\xb8nefoss, samt Horten i Vestfold. HiBu hadde i 2011 17 bachelorutdanninger og 14 masterstudier, f\xc3\xb8r sammensl\xc3\xa5ingen med H\xc3\xb8gskolen i Vestfold 1. januar 2014.\n_START_SECTION_\nHelse\n_START_PARAGRAPH_\nDrammen sykehus (tidligere Sykehuset Buskerud HF), Ringerike sykehus, Kongsberg sykehus og Hallingdal sjukestugu er organisert i helseforetaket Vestre Viken som er en del av helseforetaket Helse S\xc3\xb8r-\xc3\x98st.\n_START_SECTION_\nSamferdsel\n_START_PARAGRAPH_\nEuropavei 16 g\xc3\xa5r gjennom Hole og Ringerike mot Valdres i Oppland p\xc3\xa5 sin ferd fra Oslo til Vestlandet og Bergen. P\xc3\xa5 Ringerike skiller E16 og Riksvei 7 mot Hallingdal lag ved Heradsbygda og Buskerud fylkes tusen\xc3\xa5rssted p\xc3\xa5 Veien. Europavei 18 passerer gjennom Lier og Drammen og fortsetter videre s\xc3\xb8rover mot Vestfold. Europavei 134 starter i Drammen og g\xc3\xa5r vestover i s\xc3\xb8rfylket, via Hokksund og Kongsberg til Haugesund i Rogaland. Den lengste veitunnelen er den undersj\xc3\xb8iske Oslofjordtunnelen under Oslofjorden fra M\xc3\xa5n\xc3\xa5 i Frogn og Verpen i Hurum p\xc3\xa5 riksvei 23.  _NEWLINE_Fylkeskommunen har ansvar for 1 800 km vei etter overtakelsen av en rekke riksveier i forbindelse med forvaltningsreformen i 2010. I 2013 bruker fylkeskommunen 670 millioner kroner til drift, vedlikehold og investeringer p\xc3\xa5 fylkesveiene._NEWLINE_MF \xc2\xabSvelviksund\xc2\xbb g\xc3\xa5r i rutetrafikk over Drammensfjorden (ved Svelvikstr\xc3\xb8mmen) mellom Svelvik i Vestfold og Verket i Buskerud. Dette er landets korteste fergerute._NEWLINE_Buskerud fylkeskommune eier selskapet Brakar AS som er et administrasjonselskap som er ansvarlig for utvikling, drift og samordning av kollektiv persontransport og skoleskyss. Selskapet hadde i 2012 12 millioner bussreiser._NEWLINE_Drammensbanen kommer inn i fylket gjennom Lier\xc3\xa5sen tunnel. I Drammen deles banen i Vestfoldbanen som g\xc3\xa5r s\xc3\xb8rover og Bergens- og S\xc3\xb8rlandsbanen. De to siste har samme tras\xc3\xa9 nordvestover til Hokksund, hvor S\xc3\xb8rlandsbanen tar av mot s\xc3\xb8rvest til Kongsberg mens Bergensbanen drar nordover gjennom fylket via Randsfjordbanen til H\xc3\xb8nefoss og videre opp Hallingdal. I tillegg kommer Spikkestadlinjen inn i R\xc3\xb8yken kommune ved grensen til Asker kommune.\n_START_SECTION_\nN\xc3\xa6ringsliv\n_START_PARAGRAPH_\nDet er en rekke store industriselskaper knyttet opp til fylket. Drammen er b\xc3\xa5de en industriby og et viktig handelssenter for kommunene i n\xc3\xa6rheten. Antall arbeidstakere innen industrien har imidlertid blitt mindre med \xc3\xa5rene. Byen har Norges st\xc3\xb8rste importhavn for biler. Store bedrifter er Aass Bryggeri, Bergans Fritid AS, OSO Hotwater Group AS, ABB kraft, Osramfabrikken ogHarald Lyche & Co. Ringerike med H\xc3\xb8nefoss har siden 1600-tallet v\xc3\xa6rt viktig for skogindustrien. Der finnes viktige bedrifter som Follum, Huhtamaki, Smurfit Kappa Norpapp og Soknabruket._NEWLINE_Drammens Tidende dekker Drammensomr\xc3\xa5det, Laagendalsposten Kongsberg og Numedal, Bygdeposten Modum, Sigdal, \xc3\x98vre Eiker og Kr\xc3\xb8dsherad, Ringerikes Blad Ringerike og Hole,R\xc3\xb8yken og Hurums Avis som dekker R\xc3\xb8yken og Hurum, mens Hallingd\xc3\xb8len dekker Hallingdal. NRK har et distriktskontor i Drammen som lager lokale radio- og TV-sendinger. NRK har lokalkontor p\xc3\xa5 Kongsberg og \xc3\x85l i Hallingdal Det er ogs\xc3\xa5 en rekke mindre lokalradiokanaler rundt omkring i fylket.\n_START_SECTION_\nHistorie\n_START_PARAGRAPH_\nRingerike, Hallingdal, Eiker og Buskeruds amt ble dannet da Buskerud fogderi og Ringerike og Hallingdal fogderi i 1679 ble skilt ut fra Akershus stiftamt, som en ny administrativ enhet.  Navnet ble i 1806 endret til kun \xc3\xa5 hete Buskeruds amt. I 1918 ble det framsatt forslag om at stiftene i Norge skulle bli til bisped\xc3\xb8mmer, og samtidig ble det bestemt at amtene skulle bli til fylker. Stortinget bestemte da at Buskerud amt heretter skulle hete Ringerike fylke, men denne navnendringen ble aldri effektuert. Fra 1. januar 1919 ble derfor Buskerud amt til Buskerud fylke._NEWLINE_Fylket best\xc3\xa5r av bestanddeler fra de eldre fylkene Vestfold (Drammen, Eiker, Lier og Sandsv\xc3\xa6r), Vingulmark (Hurumlandet), Hadafylke (Ringerike), Hallingdal og Grenafylke (Numedal), som dog hadde gjennomg\xc3\xa5tt vekslende oppdelinger i sysler og len allerede f\xc3\xb8r amtene og fogderiene ble opprettet._NEWLINE_Hallingdal forble intakt som Hallingdalens fogderi, Numedal ble sl\xc3\xa5tt sammen med Sandsv\xc3\xa6r til Numedal og Sandsv\xc3\xa6rs fogderi, Ringerike ble delt i to, der den ene delen (n\xc3\xa5v\xc3\xa6rende Ringerike og Hole, samlet kalt Ringerike) ble til Ringerikes fogderi, og den andre delen (Sigdal, Kr\xc3\xb8dsherad og Modum, samlet kalt Midtfylket) inngikk i Buskeruds fogderi, sammen med Hurumlandet, Drammen, Eiker og Lier (samlet kalt Drammensregionen, da inklusive Sande og Svelvik i Vestfold)._NEWLINE_Buskerud fylke best\xc3\xa5r av distriktene Hallingdal, Numedal, Ringerike, Midt-Buskerud og Drammensregionen._NEWLINE_Stortinget vedtok 8. juni 2017 sammensl\xc3\xa5ing av Akershus, Buskerud og \xc3\x98stfold til region Viken. Det er planlagt at endringen for region Viken vil tre i kraft fra 1. januar 2020.\n_START_SECTION_\nN\xc3\xa6ringsregioner\n_START_PARAGRAPH_\nBuskerud best\xc3\xa5r av n\xc3\xa6ringsregionene Hallingdal, Ringerike, Midt-Buskerud, Kongsberg og Drammen.\n_START_SECTION_\nViken fylkeskommune\n_START_PARAGRAPH_\nStortinget behandlet i 2017 en regionreform. Det ble vedtatt at det fra 2020 skal v\xc3\xa6re 11 fylker inkludert Oslo. Viken fylkeskommune skal fra 2020 best\xc3\xa5 av det som i dag er fylkene Akershus, Buskerud og \xc3\x98stfold.Viken blir landets mest folkerike fylkeskommune med 1,15 millioner innbyggere. Den nye fylkeskommunen har hjemmesiden www.viken.no.\n_START_SECTION_\nFlora\n_START_PARAGRAPH_\nLyngen preger store deler av Buskerud i tillegg til busk._NEWLINE_Fylkesblomsten er hvit n\xc3\xb8kkerose.\n_START_SECTION_\nVerneomr\xc3\xa5der\n_START_PARAGRAPH_\nI fylkeskommunen finnes det en rekke verneomr\xc3\xa5der, b\xc3\xa5de naturminner, landskapsvernomr\xc3\xa5der, naturreservater, ramsaromr\xc3\xa5der og nasjonalparker. St\xc3\xb8rst er Hardangervidda nasjonalpark, som ble opprettet 10. april 1981.\n_START_SECTION_\nKultur\n_START_PARAGRAPH_\nFylket har mange museer og et rikt kulturliv. Buskerud fylkes tusen\xc3\xa5rssted ligger ved Hringariki Kulturminnepark p\xc3\xa5 Ringerike og kalles Hringariki (etter det det gamle navnet p\xc3\xa5 Ringerike).\n_START_SECTION_\nSpr\xc3\xa5k\n_START_PARAGRAPH_\n\xc3\x98stlandsdialekt preger spr\xc3\xa5ket i s\xc3\xb8rlige og \xc3\xb8stlige deler av fylket, og her brukes bokm\xc3\xa5l som skriftspr\xc3\xa5k. I nordfylket er det vanlig med fjelldialekter med nynorsk skriftspr\xc3\xa5k.\n_START_SECTION_\nFylkesv\xc3\xa5pen\n_START_PARAGRAPH_\nFylkesv\xc3\xa5penet til Buskerud viser en st\xc3\xa5ende bl\xc3\xa5 bj\xc3\xb8rn p\xc3\xa5 en s\xc3\xb8lvfarget bakgrunn. Bakgrunnen for bj\xc3\xb8rnen er at omr\xc3\xa5det tidligere hadde flere bj\xc3\xb8rnestammer, men siden 70-tallet har det ikke v\xc3\xa6rt noen fastboende bj\xc3\xb8rner i fylket._NEWLINE_Bj\xc3\xb8rnen er koboltbl\xc3\xa5 etter koboltmalmen som ble utvunnet ved Blaafarvev\xc3\xa6rket i Modum, og den s\xc3\xb8lvfargede bakgrunnen kommer fra s\xc3\xb8lvdriften i Kongsberg.\n_START_SECTION_\nLivssyn\n_START_PARAGRAPH_\nHuman-Etisk Forbund har rundt 4100 medlemmer i Buskerud.Fylkeskontoret ligger p\xc3\xa5 Bragrenes i Drammen._NEWLINE_Den norske kirkes menigheter i Buskerud tilh\xc3\xb8rer Tunsberg bisped\xc3\xb8mme. Det er i tillegg flere frikirkemenigheter, og spesielt i Drammen er det mange muslimske trossamfunn.'